Vyf gou aangekeer wat juwele roofDie motor waarin die verdagtes gery het (Foto: SAPD Mpumalanga) Vyf mans, tussen 32 en 43 jaar oud, is in Witbank in hegtenis geneem, net ŉ paar minute ná hulle tydens ŉ gewapende rooftog op ŉ juwelierswarewinkel in Klipfontein toegeslaan het. Brig. Selvy Mohlala, woordvoerder van die polisie, sê ŉ het Maandagmiddag omstreeks 15:15 by die winkel aangekom en homself as ŉ klant voorgedoen. “ŉ Werknemer het die veiligheidshek vir hom oopgesluit. Net daarna het hy ŉ vuurwapen te voorskyn gebring en die werknemer opdrag gegee om die hek ook vir die ander verdagtes oop te maak.” Die groep het by die Classic Jewellery-winkel ingestorm en verskeie juweliersware-artikels gebuit voor hulle in verskillende voertuie, insluitend ŉ wit Toyota Yaris, van die toneel gevlug het. Die voorval is by die polisie aangemeld en beamptes het dadelik ŉ soektog van stapel gestuur. “Beamptes het die verdagtes se motor by Duvha Park in Witbank opgemerk. Hulle is voorgekeer en ŉ skietery het gevolg tussen die verdagtes en die polisie.” Vyf mans is in hegtenis geneem en beamptes het beslag gelê op ŉ pistool en patrone. Die vuurwapen sal vir ballistiese toetse gestuur word om te bepaal of dit ook in ander misdade gebruik is. “Die voorlopige ondersoek het onthul dat die verdagtes, wat tot dusver in hegtenis geneem is, oorspronklik van Zimbabwe afkomstig is. Die polisie werk in hierdie verband saam met die departement van binnelandse sake om hul status in die land te bepaal.” Die groep sal na verwagting Woensdag in die Emalahleni-landdroshof verskyn. ŉ Soektog na die res van die verdagtes duur voort.